OBH 1245/1999.
Az állampolgári jogok országgyűlési biztosának jelentése
Ügyintéző: Dr. Kristó Annamária

Az eljárás megindulása:
	A panaszosok - a Budapest 70. sz. Posta dolgozói - beadvánnyal fordultak Hivatalomhoz, amelyben sérelmezték a fertőző betegekről szóló jelentések és vizsgálati anyagok felvételével, továbbításával és kézbesítésével kapcsolatos munkahelyi körülményeiket.
A beadványban előadták, hogy az említett jelentéseket és küldeményeket a posta dolgozóinak naponta kimutatásba kell venniük és átadni a Budapesten működő Járványügyi Központok meghatalmazottainak egy olyan pulton keresztül, ahol egyébként a csomagok kiadása történik. Mindez felveti fertőzés veszélyének a lehetőségét úgy a dolgozók esetében, mint az ügyfelekre nézve is.
A beadványban előadottak szerint előfordult, hogy a fertőzőbetegséggel kapcsolatos vizsgálati anyagokat tartalmazó küldemények beszennyezték a többi levélpostai küldeményt. Az ügyfelek panaszára a felettes szervük intézkedését kérték, amely során két pár bőrkesztyűt kaptak, azonban nem kaptak a vírusok és fertőző anyagok elleni védőfelszerelést, sem oltást.
	A beadvánnyal kapcsolatosan vizsgálatot indítottam, mert felmerült a lehető legmagasabb szintű testi és lelki egészséghez való joggal (Alkotmány 70/D.) összefüggésben a visszásság közvetlen veszélye.

Megállapított tényállás és a vizsgálat megállapításai:
	Hivatalom megkeresésére az Országos Tisztifőorvos és az Országos Epidemiológiai Központ vezetője a panaszt kivizsgálta és az alábbiakról tájékoztatott.
	A  "Johan Béla" Országos Epidemiológiai Központ Budapest 70. sz. postahivatalban tart fenn postafiókot. Címére naponta átlagban 30 küldemény érkezik az ország egész területéről, egészségügyi intézményektől, magánszemélyektől. A küldeményekben széklet, vér stb. van, amelyek papírdobozba csomagolva, levélként érkeznek. A postai alkalmazottaknak a küldeményeket naponta szét kell válogatni a szükséges adatszolgáltatás miatt és kézbesíteniük kell. A dolgozók saját védelmükre, saját költségükön gumikesztyűt használnak. A két pár bőrkesztyűt 1996-ban a Postaigazgatóság biztosította alkalmazottai számára, feltehetően munkavédelmi célból. Körülbelül 1996-tól 1999. március 7-ig a Postaszállítási Igazgatóság közvetlenül szállította a címzettnek e küldeményeket. A posta alkalmazottainak tudomása szerint anyagi okokból tértek vissza a korábbi postafiók szállítási formára. Előfordult néhányszor, hogy a vizsgálati anyagok csomagolása a szállítás során megsérült és így ez fertőzés veszélyt jelenthetett. A szokásos postai szállítás során e sérülések a legnagyobb gondosság mellett is előfordulhatnak.
	A biológiai anyagok belföldi, vagy nemzetközi postai úton történő továbbításának feltételei, hogy a fertőző anyagot feladóknak biztosítaniuk kell, hogy a küldeményeket úgy csomagolják, hogy azok kifogástalan állapotban érkezzenek meg rendeltetési helyükre és szállítás közben ne jelentsenek veszélyt. A burkolat belső tartályból, belső burkolatból, a kettő közé helyezett nedvszívó anyagból és külső burkolatból kell, hogy álljon. Ha az anyag fertőző betegségben szenvedő egyéntől származik megkülönböztető jelzéssel kell ellátni: "FERTŐZŐ VIZSGÁLATI ANYAG".
	Az eltérő csomagolásban postára adott fertőző vizsgálati anyagok közegészségügyi járványügyi szempontból veszélyeztethetik mind a postai dolgozókat, mind az anyaggal kapcsolatba kerülő egyéb személyeket, kontaminálhatják a tárgyakat.
	Az Országos Epidemiológiai Központ a posta úton továbbított vizsgálati anyagok legnagyobb "felvevője". Intézeten belül elrendelték, hogy a vizsgálati anyagok átvételét követően külön regisztrálni kell a nem megfelelően csomagoltat, s a vizsgálati eredmény kiküldésénél a rendeletileg szabályozott csomagolás betartására vonatkozó írásbeli anyagot kell kiküldeni. Emellett nagyon fontos, hogy a Posta Részvénytársaság is rendelje el az esetleges csomag-sérülésekre, vagy a nem megfelelően csomagolt vizsgálati anyagokra vonatkozó regisztrációt.
	Fentieken kívül felhívták az orvosok és egészségügyi munkatársaik (minden vizsgáló intézet, beküldő orvos) figyelmét az emberi vizsgálati anyagok megfelelő csomagolásai kötelezettségére tudatosítva, hogy az emberi váladékok (széklet, vér, szövetnedvek) fertőzést okozhatnak.
	Az Epidemiológiai Központ főigazgató főorvosa és a Magyar Posta Részvénytársaság Vezérigazgatóságának foglalkozás-egészségügyi főorvosa a fentieknek megfelelően közösen intézkedést tettek, hogy minimálisra csökkentsék a fertőzési veszély lehetőségét, és ennek keretében a foglalkozás-egészségügyi osztály soron kívül intézkedést kezdeményezett a Magyar Posta Rt. Budapesti Igazgatóságánál a fentiek végrehajtására.
	Vizsgálatom során megállapítottam, hogy a beadvánnyal kapcsolatban vizsgált lehető legmagasabb szintű testi és lelki egészséghez való joggal összefüggésben felmerült az alkotmányos visszásság közvetlen veszélye, azonban annak orvoslása érdekében a megkeresést követően az illetékes szervek haladéktalanul megtették a megfelelő intézkedéseket, ezért az ügyet további vizsgálat nélkül lezártam.

Budapest, 2001. július 19.

Lenkovics Barnabás